**ПРОЕКТ**

**Становище по екологична оценка**

**№ ПВ–2–II-ЕО/2019 г.**

**Относно: Общ устройствен план на Община Брезово**

На основание чл. 82, ал.4 от Закона за опазване на околната среда (ЗООС), чл. 26, ал. 1, т. 1 от Наредбата за условията и реда за извършване на екологична оценка на планове и програми (Наредба за ЕО, ДВ бр. 57/2004г. посл.изм. и доп.), във връзка с чл. 31, ал. 4 от Закона за биологичното разнообразие и чл. 36, ал. 11 от Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредба за ОС, ДВ бр.73/2007г.посл.изм. и доп.)

**Съгласувам**

Общ устройствен план на Община „Брезово“

**Възложител: Кмет на Община Брезово,** ЕИК000471123,гр. Брезово, ул. „Георги Димитров” №25

**Кратка характеристика на проекта за Общ устройствен план (ОУП):**

Общият устройствен план на община Брезово се разработва в съответствие с разпоредбите на чл.125 и чл.126 от Закона за устройство на територията, както и Наредба № 8 за обема и съдържанието на устройствените схеми и планове.

С Решение № 281 от заседание на Общински съвет - Брезово проведено на 28.12.2012 г. взето с Протокол № 20 се дава съгласие да бъде открита процедура по изготвяне на Общ устройствен план на Община Брезово. Възлага се на кмета на Община Брезово да проведе процедура по възлагане изготвянето на планово задание с опорен план, съдържащо изисквания относно териториалния обхват, сроковете и етапите на разработване на ОУП на Община Брезово.

Целта на ОУП е да се създаде оптимална пространствена и функционална планова основа за дългосрочно, устойчиво устройствено развитие на урбанизираните територии и на териториите извън тях, при щадящо използване на природните ресурси и опазване уникалността на териториите, обвързано с Националната стратегия за регионално развитие, Националната концепция за пространствено развитие и с Областната стратегия за развитие на Област Пловдив и Общинския план за развитие на Община Брезово, в съответствие със специфичните за Община Брезово природни, културно-исторически, туристически и други ресурси; в т.ч.:

* да създаде условия за живот и реализация на дейности за приоритетно социално-икономическо развитие;
* да осигури равнопоставеност на физическите и юридическите лица при реализиране на инвестиционни инициативи, засягащи тяхната поземлена собственост, при гарантиране на правата им;
* да определи границите на териториите, в зависимост от основното или конкретното им предназначение, както и допустимите и забранените дейности в тях и изискванията при използването, опазването и застрояването им;
* да определи насоките за териториалното развитие на урбанизираните територии и екологичното им съвместяване със земеделските, горските и защитените територии с оглед постигане на оптимална териториална структура;
* да създаде възможност за възстановяване на нарушените територии и определяне на последващото им предназначение;
* да предвиди подходящо развитие на техническата инфраструктура и обвързването на националните инфраструктурни коридори с европейските;
* да определи устройството на поземлените имоти съобразно конкретното им предназначение и да осигури опазване на културно-историческото наследство;
* да определи правила и нормативи за прилагане на устройствените планове съобразно местните и регионални характеристики на териториите - предмет на устройственото планиране, както и специфични правила и нормативи към тях.

ОУП е основа за цялостното устройство на територията на общината и на отделните населени места в нея с техните землища (гр. Брезово, землища с. Бабек, с. Борец, с. Върбен, с. Дрангово, с. Зелениково, с. Златосел, Отец Кирилово, Пъдарско, Розовец, Свежен, Стрелци, Сърнегор, Тюркмен, Чехларе и Чоба).

В доклада за Екологична оценка на Община Брезово е представен баланс на територията, чрез който цифрово са отчетени съществуващите територии и предвиждания за тяхното увеличение съгласно ОУП.

**Баланс на територията**

|  |  |  |  |  |
| --- | --- | --- | --- | --- |
| **Наименование на териториалния елемент** | **Площ на съществуващи елементи** | | **Площ на проектни елементи** | |
| **в ха** | **в %** | **в ха** | **в %** |
| **Територии с общо предназначение** | | | | |
| 1. Жилищни функции | 1327,5 | 2,85 | 1432,1 | 3,08 |
| 2. Общественообслужващи функции | 0,8 | 0,002 | 0,8 | 0,00 |
| 3. Производствени дейности | 236,5 | 0,51 | 216,1 | 0,46 |
| 4. Складови дейности | 10,1 | 0,02 | - | - |
| 5. Рекреационни дейности, курорти и вилни зони | 4,3 | 0,01 | 356,2 | 0,77 |
| 6. Озеленяване, паркове и градини | 13,1 | 0,03 | 13,1 | 0,03 |
| 7. Спорт и атракции | - | - | - | - |
| 8. Комунално обслужване и стопанство | - | - | - | - |
| 9. Земеделски територии, в т.ч.: | 28460,5 | 61,15 | 27992,9 | 60,14 |
| 9.1 обработваеми земи - ниви | 19012,5 | 40,85 | 19499,9 | 41,90 |
| 9.2 обработваеми земи - трайни насаждения | 4107,1 | 8,82 | 4159,8 | 8,94 |
| 9.3 необработваеми земи | 5340,9 | 11,48 | 4333,2 | 9,31 |
| 10 Горски територии, в т.ч.: | 14898,1 | 32,01 | 14898,1 | 32,01 |
| 11. Водни площи | 1346,7 | 2,89 | 1346,7 | 2,89 |
| 12. Транспорт и комуникации | 244,2 | 0,52 | 244,2 | 0,52 |
| 13. Техническа инфраструктура | 0,8 | 0,002 | 0,8 | 0,002 |
| 14. Смесена производствено-обслужваща територия | - | - | 41,6 | 0,09 |
| Обща площ | 46542,7 | 100,00 | 46542,7 | 100,00 |
| Защитени и нарушени територии |  |  |  |  |
| А) За природозащита - защитени територии и защитени зони | 43,22 | 0,09 | 43,22 | 0,09 |
| Б) За опазване на културното наследство | 0,08 | 0,0002 | 0,08 | 0,0001 |
| В) С особена териториалноустройствена защита | - | - | - | - |
| Г) За възстановяване и рекултивация | 1,38 | 0,003 | 1,38 | 0,003 |
| Д) С активни и потенциални свлачища и срутища | - | - | - | - |
| Е) Други нарушени територии | - | - | - | - |
| Ж) Обща плош (с отчитане на препокриването) | 44,68 | 0,10 | 44,68 | 0,10 |

По отношение на земеделските земи ОУПО предвижда:

* опазване на земеделски земи I - IV категория;
* въвеждане режим без право на промяна на предназначението за някои оброботваеми и необработваеми земи и ценни ландшафти;
* режим на устройство без право на промяна на предназначението за най-плодородните земеделски земи с най-висок бонитетен бал;
* По отношение на горските територии ОУПО предвижда - опазване и многофункционално стопанисване и ползване на ресурси от общинските горски територии.

**поради следните мотиви:**

1. Предвижданията на проекта за ОУП на община Брезово са съобразени и не влизат в противоречие с други съотносими планове и програми на национално, регионално и местно ниво. При разработването на ОУП са взети предвид и съществуващите връзки с други планове, програми и проекти, определящи развитието на Европейския съюз и страната, района за планиране (Южен централен район за планиране). Цели се прилагането на интегриран подход на планиране, което ще позволи да се обвържат прилаганите от държавата мерки с целите и приоритетите на териториалните общности.
2. Част от целите на проекта са с пряка екологична насоченост, в това число:

2.1. Развитие на водоснабдителната и канализационна система (като ремонт, рехабилитация и реконструкция на водопроводни мрежи в общината, изграждане на съоръжения за допълнително водоснабдяване на населените места, подмяна на вътрешна ВиК мрежа в населените места на общината, подмяна захранващи водопроводи, подмяна напорен водопровод Дрангово-Стрелци, изграждане на нова канализация и пречиствателни съоръжения в населените места, изграждане на външен канализационен колектор от гр. Брезово до с. Чоба, изграждане на ПСОВ);

* 1. Развитие на електроснабдителната система (подобряване на енергийната ефективност в община Брезово; подобряване енергийната ефективност на обществените сгради на територията на Общината);
  2. Развитие на системата за сметосъбиране и управление на отпадъците;
  3. Развитие на инфраструктурата за защита на бедствия и аварии (изграждане и укрепване на инфраструктурата за предотвратяване на наводнения, пожари и други природни бедствия);
  4. Създаване на условия за благоустрояване, озеленяване, създаване на места за активен и пасивен отдих като част от зелената система на общината;
  5. Внедряване на практики на екологично чисто земеделие и животновъдство;
  6. Осигуряване на оптимални екологични условия с оглед съхраняване на биоразнообразието с растителен и животински характер;

3. На територията на община Брезово към момента няма действащи обекти попадащи в обхвата на Глава Седма, Раздел Първи от *Закона за опазване на околната среда.* В ОУПО са предвидени мерки при нови ИП, попадащи в Глава 7, Раздел Първи от ЗООС, да се спазват изискванията на Глава 7, Раздел Първи от ЗООС по отношение на разполагане на предприятия и/или съоръжения класифицирани с нисък или висок рисков потенциал.

4. В ОУП и в Доклада за ЕО са представени конкретни устройствени предвиждания, насочени към опазване на околната среда и човешкото здраве в това число за:

По отношение на подземни и повърхностни води - с ОУП се предвижда подобряване на канализацията в населените места; изграждане на нова канализация и пречиствателни съоръжения в населените места.

По отношение на атмосферен въздух - както в повечето общини, основните източници на вредни емисии и в Община Брезово са битовото отопление с твърди горива, автотранспорта и местната промишленост. С ОУП се предвижда: ремонт и реконструкция на общинската пътна инфраструктура на територията на общината; ремонт и реконструкция на републиканската пътна инфраструктура на територията на общината;

По отношение на Управление на отпадъците - предвижданията на ОУПО, са свързани с Рекултивация на депото за битови отпадъци в Брезово; почистване на нерегламентирани сметища и замърсявания, координирано с мерки за разширяване на системите за организирано събиране и транспортиране на отпадъците; изграждане на система за разделно събиране на рециклируеми oтпадъци.

Културно-историческо наследство - по отношение развитието на културата, ОУПО е инструмент за решаване на основните проблеми като включването на културното наследство в единна мрежа и осигуряване на ресурси за финансиране на консервационни и реставрационни дейности. В прогнозното развитие се залага спазване на устройствени режими по реда на ЗУТ и устойчиво развитие и управление на обектите.

5. Територията, предмет на ОУП обхваща териториалния обхват на Община Брезово, в който попада част от защитена зона от мрежата НАТУРА 2000 – BG0000443 „Река Омуровска“. Защитената зона е включена в списъка от защитени зони за опазване на природните местообитания и на дивата флора и фауна, приет с Решение на МС № 122/02.03.2007 г.

В териториалният обхват на ОУП попада защитена територия по смисъла на Закона за защитените територии – защитена местност „Сечената кория“, обявена със Заповед № РД-903/07.10.2005 г. на МОСВ.

ОУП подлежи на оценка за съвместимост с предмета и целите на опазване на защитените зони по реда на чл.31, ал.4 във връзка с ал.6 от *Закона за биологичното разнообразие.* След преглед на представената информация и на основание чл.36, ал.3 и ал.4 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид характера на плана и предвидените цели, мерки и дейности, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони, поради следните мотиви:

* 1. Общият устройствен план на Община Брезово не предвижда дейности в границите на защитена зона BG0000443 „Река Омуровска“ и защитена местност „Сечената кория“.
  2. Предвид характера на предвижданията на ОУП, които не включват дейности в защитена зона BG0000443 „Река Омуровска“, няма вероятност реализирането му да доведе до увреждане, унищожаване или фрагментация на природни местообитания и местообитания на видовете, предмет на опазване в защитената зона.
  3. ОУП цели да създаде оптимална пространствена и функционална планова основа за дългосрочно, устойчиво устройствено развитие на урбанизираните територии и на териториите извън тях, при щадящо използване на природните ресурси и опазване уникалността на териториите. Предвид това, както и поради факта, че не се засяга частта от защитената зона преминаваща през територията на общината, не се очаква реализацията му да окаже значително отрицателно въздействие върху защитената зона и нейните елементи.
  4. ОУП на община Брезово се основава на принципа на устойчивото развитие и опазване на компонентите на околната среда от замърсяване, в т.ч. и елементите на защитените зони, поради което няма вероятност реализирането й да доведе до намаляване числеността и плътността на популациите на видовете, предмет на опазване в защитената зона и до намаляване на благоприятния им природозащитен статус.

6. Резултатите от анализа и оценката на предполагаемото въздействието върху околната среда и човешкото здраве показват, че като цяло планът е ориентиран към осигуряване на устройствени условия за екологосъобразно развитие на общинската територия.

6.1. При оценката на потенциалните въздействия на предвидените с ОУП дейности са разгледани възможните последици и е оценена степента на въздействие от реализирането на Плана и са предложени набор от мерки за ограничаване на въздействието от ОУП върху околната среда.

7. В доклада за ЕО са анализирани и оценени „нулевата” алтернатива (отказ от реализирането на плана) и алтернатива за простарнствено развитие за реализиране на проекта на ОУП с предложените мерки в доклада. При „нулевата алтернатива” биха се запазили съществуващите граници на урбанизираната територия и промишлените зони без разширение, използване на наличната ВиК мрежа, с възможности само за реконструиране. Ще липсват всякакви възможности за съвременно устройствено планиране и устойчиво развитие. Нулевата алтернатива не се определя като реалистична, тъй като това би лишило общината от законово регламентиран инструмент за управлението и развитието й. Пространственото развитие, заложено в ОУПО, предвижда развитие на територията, съобразено с проблемите и потенциалите на територията и потребностите на населението. Предвижданията на ОУПО гарантират дългосрочно устойчиво устройствено развитие на териториите и постигане на оптимална пространствена структура.

8. Въз основа на извършените изследвания и анализи, и направените прогнози в доклада по ЕО, заключението на независимите експерти, изготвили оценката е че, в своята цялостност, реализацията на общия устройствен план на Община Брезово, ще окаже трайно във времето, основно положително въздействие върху компонентите на околната среда и здравето на населението. Планът създава условия за постепенно подобряване на състоянието на средата и на качеството на живот и осигурява условия за устойчив характер на развитието на територията на града и землището при изпълнени предложените мерките за минимизиране на отрицателните въздействия върху компоненти на околната среда.

9. В резултат на провеждането на консултациите и общественото обсъждане на доклада за екологичната оценка не са постъпили възражения или отрицателни становища от заинтересовани лица. Информацията и препоръките, получени от БД ИБР Пловдив, РИОСВ Пловдив и РЗИ Пловдив в хода на консултациите са взети под внимание в Доклада за ЕО и предвидените мерки. Представени са положителни становища от РЗИ Пловдив и БД ИБР Пловдив.

**и при следните мерки и условия:**

**I.** **Мерки за предотвратяване, намаляване или възможно най-пълно отстраняване на предполагаемите необлагоприятни последствия от осъществяването на Общия устройствен план на Община Брезово:**

**А. Общи**

1. Бъдещи инвестиционни предложения/планове, програми или проекти в обхвата на плана, за които се изисква провеждането на процедура по ОВОС/ЕО (по реда на глава шеста от ЗООС) и оценка на степента на въздействие с предмета и целите на опазване на защитените зони (по реда на ЗБР), да се одобряват по реда на съответния специален закон само след постановяване на съответния акт за съгласуване от РИОСВ Пловдив и при съобразяване с препоръките от извършените оценки.

**Б. При прилагането на ОУП на община Брезово да се изпълняват следните мерки и условия, които да бъдат включени в Правилата за прилагане на плана:**

1. Да се осигури спазването на изискването за минимално озеленяване за отделните устройствени зони.
2. За всички бъдещи дейности, засягащи води и водни обекти да се провеждат необходимите процедури за водовземане и/или ползване на воден обект по реда на Закона за водите.
3. Ремонт на амортизираните водопроводи с оглед намаляване на загубите във водопроводната мрежа.
4. Изграждане на ПСОВ и довеждащите колектори към тях, както и завършване на частично изградените канализационни мрежи, проектиране и изграждане на нова такава. Премахване на нерегламентирани зауствания на отпадъчни води в повърхностни водни обекти.
5. Да не се допуска заустване на непречистени отпадъчни води във водни тела. При изграждане на нови промишлени предприятия да се изграждат и необходимите локални ПСОВ.
6. В свлачищни зони външните водоснабдителни и канализационни отклонения да се изграждат при спазване изискванията за строителство в свлачищни терени.
7. Нарастването на бъдещото водоползване да бъде съобразено с предвижданията на Плана за управление на речните басейни.
8. При реализирането на отделни ПУП да не се допускат дейности, нарушаващи естественото състояние и проводимостта на реките в обхвата на плана. Да не се разрешава разполагането на жилищни или стопански постройки в заливаемите ивици или използването им за депа за земни и скални маси.
9. Ограничаване риска от наводнения, чрез поддържане на речните легла в състояние, осигуряващо проводимост на високите вълни.
10. При изграждане на брегоукрепителни съоръжения, да се прилагат екологосъобразни методи и решения, които биха нарушили в по-малка степен естествения ландшафт на бреговите ивици.
11. Управлението на битовите и строителните отпадъци, формирани на територията на общината да се извършва съгласно изискванията на Закона за управление на отпадъците.
12. Спазване режимите в СОЗ около всички питейни водоизточници и минерални водоизточници и тяхното действие по време на ОУПО.
13. В случай на предвиждане за изграждане на нови предприятия/съоръжения с нисък/висок рисков потенциал на територията на общината, е необходимо:

* осигуряването на безопасни разстояния на предприятието и/или съоръжението до жилищни райони, обекти и площи с обществено предназначение, зони за отдих и където е възможно, големи транспортни пътища;
* поддържане на безопасни разстояния на предприятия и/или съоръжения с нисък или висок рисков потенциал или други подходящи мерки до райони с особена природозащитна чувствителност или интерес и обекти на културноисторическото наследство в околностите на предприятия, когато е целесъобразно, с цел тяхното опазване;
* реализацията на инвестиционно предложение, свързано с изграждане и експлоатация на предприятие с нисък или висок рисков потенциал може да се извърши след потвърждаване на безопасните разстояния до обектите по чл. 104, ал. 4 от ЗООС, в т.ч. одобряване на вида и количествата на опасните вещества, вида и количествата на съоръженията за съхранение и/или експлоатация на опасни вещества и свързаната с тях инфраструктура.

1. Елементите на техническата инфраструктура да се проектират и изграждат преди реализирането на жилищни и обществени сгради в предвидените с ОУП жилищни, курортни и вилни зони. Да се предвижда приоритетно газифициране на производствените и жилищните зони.

**II. Мерки за наблюдение и контрол при прилагането на Общия устройствен план на Община Брезово**

1. За всяка календарна година Община Брезово да изготвя доклад по прилагането на плана, включително на мерките за предотвратяване, намаляване или отстраняване на екологичните щети в резултат на прилагането на плана, който да представя в РИОСВ не по-късно от 30 март на всяка следваща година.

2. Докладът по наблюдение и контрол на въздействието върху околната среда да се включва в ежегодните доклади за изпълнение на ОУП по реда на чл. 127, ал. 9 от ЗУТ.

3. Наблюдението и контролът да се извършват въз основа на следните мерки и индикатори:

|  |  |  |
| --- | --- | --- |
| **Мерки за наблюдение и контрол** | **Индикатори** | **Отговорен за предоставяне на информацията по индикатора** |
| Контрол на замърсителите на атмосферния въздух в Община Брезово | Брой отклонение от нормите | ИАОС |
| Контрол по отношение на локализацията на нови производствени зони | Вид зони, местоположение | Община Брезово |
| Проследяване на въздействието върху водите | Установена промяна/влошаване в състоянието на водите | БД ИБР |
| Подмяна и доизграждане на водопроводната мрежа | Изградена и реконструирана водопроводна мрежа | Община Брезово  ВиК |
| Изградени ПСОВ в населените места | Брой и % от населените места с изградени ПСОВ | Община Брезово |
| Наблюдение и контрол на нерегламентирано депониране на отпадъци и съответни мерки за тяхното премахване | Площ, заета с нерегламентирано депонирани отпадъци | Община Брезово |
| Спазване на нормите за шум за отделните териотории в рамките на Общината | Установени превишавания на нормите за шум | Община Брезово  РЗИ Пловдив |
| Контрол при издаване на разрешителни за строеж по реда на ЗУТ за предприятия/съоръжения, класифицирани с висок или нисък рисков потенциал, или за предприятия/съоръжения, при които е възможен ефект на домино, или за обекти, разположени в близост до такива предприятия, с цел гарантиране на безопасни разстояния от тези предприятия/съоръжения до жилищни райони, обекти с обществено предназначение, зони за отдих и рекреация, съседни предприятия и обекти, райони и строежи, които могат да бъдат източник на или да увеличат риска или последствията от голяма авария и да предизвикат ефект на доминото. | Брой издадени разрешителни за строеж | Община Брезово/  Съответните компетентни органи в зависимост от типа на обекта |
| Опазване на културно историческото наследство | Брой засегнати и нарушени културни ценности | Община Брезово |

1. При констатиране на неблагоприятни последствия върху околната среда да се предложат и предприемат своевременно мерки за възможното им отстраняване.

**Настоящото становище не отменя задълженията на Възложителя на плана по Закона за опазване на околната среда и други специални закони и подзаконови нормативни актове и не може да послужи като основание за отпадане на отговорността съгласно действащата нормативна уредба по околна среда.**

**При промяна на плана, на Възложителя или на някое от обстоятелствата, при които е било издадено настоящето становище Възложителят/новият Възложител е длъжен да уведоми РИОСВ Пловдив в срок до 14 дни от настъпването на измененията.**

**Съгласно разпоредбата на чл. 88, ал. 6 от ЗООС, становището губи правно действие, ако в срок от 5 години от влизането му в сила не е одобрен плана.**

**Становището може да бъде обжалвано чрез РИОСВ Пловдив пред Министъра на околна среда и водите и/или Административен съд Пловдив в 14-дневен срок от съобщаването му на заинтересованите лица по реда на Административно процесуалния кодекс.**

**Доц. Стефан Шилев…………………. …………………2019г. *Директор на РИОСВ - Пловдив***

Съгласували:............. Изготвил:..............

Д. Димитров, Директор Дирекция ПД В. Кацарова, гл. експерт

Ил. Хаджиева, юрисконсулт …………..